KOMISIJOS REGLAMENTAS (ES) 2021/1323

2021 m. rugpjūčio 10 d.

kuriuo dėl didžiausios leidžiamosios kadmio koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamentu (EB) Nr. 1881/2006 (2) nustatyta didžiausia leidžiamoji kadmio (Cd) koncentracija įvairiuose maisto produktuose;

(2) 2009 m. sausio 30 d. Europos maisto saugos tarnyba (toliau – Tarnyba) priėmė nuomonę dėl kadmio maisto produktuose (3). Tarnyba padarė išvadą, kad kadmis yra toksiškas visų pirma inkstams, ypač proksimalinėms vamzdelinėms ląstelėms, kuriose ilgainiui jo prisikaupia ir dėl to gali sutrikti inkstų veikla. Atsižvelgdama į toksinį kadmio poveikį inkstams, Tarnyba nustatė leidžiamąją kadmio savaitės normą: 2,5 μg/kg kūno masės. Tarnyba taip pat padarė išvadą, kad visoje Sąjungoje vidutinio poveikio suaugusiesiems vertė yra artima leidžiamajai savaitės normai arba ją šiek tiek viršija. Ji taip pat padarė išvadą, kad tam tikrų pogrupių asmenys (vegetarai, vaikai, rūkaliai ir labai užterštose vietovėse gyvenantys žmonės) leidžiamąją savaitės normą gali viršyti maždaug du kartus. Todėl CONTAM mokslinė grupė padarė išvadą, kad dabartinis kadmio poveikis visiems gyventojams turi būti sumažintas. Atsižvelgdama į tą nuomonę Tarnyba 2012 m. sausio 17 d. paskelbė mokslinę ataskaitą, kurioje patvirtino, kad poveikis vaikams ir suaugusiesiems 95-ajame procentilyje gali viršyti sveikata grindžiamas orientacines vertes (4);

(3) atsižvelgiant į Tarnybos nuomonę ir mokslinę ataskaitą, Komisijos reglamentu (ES) Nr. 488/2014 (5) buvo nustatyta nauja didžiausia leidžiamoji koncentracija kūdikių maiste ir šokolado bei kakavos produktuose;

(4) tačiau Komisija manė, kad tuo metu nebuvo tikslinga nedelsiant sumažinti esamos DLK. Todėl ji priėmė Komisijos rekomendaciją (ES) 2014/193/ES (6), kurioje valstybės narės raginamos užtikrinti, kad ūkininkams būtų pranešta apie jau taikomus kiekio mažinimo metodus, kad jie būtų populiarinami, kad juos būtų pradedama įgyvendinti arba kad jie būtų toliau įgyvendinami siekiant reguliariai stebėti kiekio mažinimo priemonių taikymo pažangą renkant duomenis apie kadmio koncentraciją maisto produktuose ir iki 2018 m. vasario mėn. pateikiant šiuos duomenis, visų pirma apie kadmio koncentraciją, kuri yra artima didžiausiai leidžiamajai koncentracijai arba ją viršija;

(5) įvertinus naujausius paplitimo duomenis, surinktus įgyvendinus kiekio mažinimo priemones, matyti, kad dabar įmanoma sumažinti kadmio kiekį daugelyje maisto produktų. Todėl tikslinga sumažinti šiems maisto produktams nustatytą dabartinę didžiausią leidžiamąją kadmio koncentraciją arba jiems nustatyti didžiausią leidžiamąją koncentraciją;

(6) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(7) kadangi kadmis yra netiesioginis genotoksiškas kancerogenas ir dėl to jo buvimas kelia didesnę riziką visuomenės sveikatai, produktus, kurių sudėtyje yra kadmio, kurie neatitinka naujų didžiausios leidžiamosios koncentracijos verčių ir kurie buvo pateikti rinkai prieš įsigaliojant šiam reglamentui, turėtų būti leidžiama palikti rinkoje tik ribotą laikotarpį;

(8) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Priede išvardyti maisto produktai, kurie buvo teisėtai pateikti rinkai iki įsigaliojimo, gali likti rinkoje iki 2022 m. vasario 28 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. rugpjūčio 10 d. Komisijos vardu Pirmininkė Ursula VON DER LEYEN

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA Panel on Contaminants in the Food Chain (CONTAM); Scientific opinion on cadmium in food. EFSA Journal 2009(980) 1–139, https://efsa.onlinelibrary.wiley.com/doi/epdf/10.2903/j.efsa.2009,980.

(4) Scientific Report of EFSA on Cadmium dietary exposure in the European population. EFSA Journal 2012;10(1), 2551 [37 p.], https://efsa.onlinelibrary.wiley.com/doi/epdf/10.2903/j.efsa.2012,2551.

(5) 2014 m. gegužės 12 d. Komisijos reglamentas (ES) Nr. 488/2014, kuriuo dėl didžiausios leidžiamosios kadmio koncentracijos maisto produktuose iš dalies keičiamas Reglamentas (EB) Nr. 1881/2006 (OL L 138, 2014 5 13, p. 75).

(6) 2014 m. balandžio 4 d. Komisijos rekomendacija 2014/193/ES dėl kadmio kiekio maisto produktuose mažinimo (OL L 104, 2014 4 8, p. 80).